FamilyMart เหนื่อยหน่อยนะ
ทุกคนน่าจะรู้จัก FamilyMart แต่รู้ไหมว่าร้านนี้น่าเห็นใจ เพราะเข้าเมืองไทยมาแล้ว 25 ปี จนถึงตอนนี้ ร้านนี้ยังไม่กำไรเลย..  ในตลาดร้านสะดวกซื้อบ้านเรานั้น ทุกคนรู้ดีว่า 7-11 มีส่วนแบ่งการตลาดมากที่สุด มีจำนวนสาขามากกว่า 1 หมื่นสาขา แต่เราเคยสงสัยหรือไม่ว่า เบอร์รองๆ ที่อยู่ในตลาดนี้เป็นอย่างไร  วันนี้ลองไปทำความรู้จักกับ FamilyMart กัน
21 พ.ย. 2560

FamilyMart เหนื่อยหน่อยนะ / โดย เพจลงทุนแมน
ทุกคนน่าจะรู้จัก FamilyMart
แต่รู้ไหมว่าร้านนี้น่าเห็นใจ
เพราะเข้าเมืองไทยมาแล้ว 25 ปี จนถึงตอนนี้
ร้านนี้ยังไม่กำไรเลย..
ในตลาดร้านสะดวกซื้อบ้านเรานั้น ทุกคนรู้ดีว่า 7-11 มีส่วนแบ่งการตลาดมากที่สุด มีจำนวนสาขามากกว่า 1 หมื่นสาขา แต่เราเคยสงสัยหรือไม่ว่า เบอร์รองๆ ที่อยู่ในตลาดนี้เป็นอย่างไร
วันนี้ลองไปทำความรู้จักกับ FamilyMart กัน
FamilyMart เป็นบริษัทลูกของ FamilyMart UHY Holding โดยเป็นกิจการร้านสะดวกซื้อ ที่กำเนิดมาจากญี่ปุ่น เริ่มเปิดดำเนินการครั้งแรกในปีพ.ศ. 2516 และเริ่มขยายสาขาไปยังต่างประเทศในปีพ.ศ. 2531 เช่น ในไต้หวัน เกาหลีใต้ ไทย จีน อเมริกาและ จีน เป็นต้น
ปัจจุบัน FamilyMart มี 24,478 สาขา ในญี่ปุ่นมี 17,768 สาขาและต่างประเทศ 6,710 สาขา โดยในญี่ปุ่น FamilyMart มีสาขามากที่สุดเป็นลำดับ 2 เป็นรองเพียง 7-11
FamilyMart ได้เข้ามาในประเทศไทยในปี พ.ศ. 2535 ภายใต้ชื่อ “Siam FamilyMart” ต่อมาในปีพ.ศ. 2555 กลุ่ม Central ได้เข้ามาซื้อหุ้นจนกลายเป็นผุ้ถือหุ้นใหญ่และเปลี่ยนชื่อมาเป็น “Central FamilyMart” โดยที่กลุ่ม Central ถือหุ้นอยู่ 50.65%, Family Mart (ญี่ปุ่น) 49% และ Robinson 0.35%
ณ สิ้นปี พ.ศ. 2559 FamilyMart ในไทยมีสาขาอยู่ประมาณ 1,130 สาขา มีแผนขยายสาขาให้ครบ 3,000 สาขา ในปีพ.ศ. 2563
ผลประกอบการของ Central FamilyMart
พ.ศ. 2557 รายได้ 14,142 ล้านบาท ขาดทุน 498 ล้านบาท
พ.ศ. 2558 รายได้ 14,127 ล้านบาท ขาดทุน 870 ล้านบาท
พ.ศ. 2559 รายได้ 14,831 ล้านบาท ขาดทุน 633 ล้านบาท
..
แล้วร้าน Lawson หล่ะ เป็นอย่างไรบ้าง?
ต้นกำเนิดของ Lawson จริงๆ แล้วมาจากอเมริกาตั้งแต่ปี พ.ศ. 2482 โดย นาย J.J. Lawson ซึ่งเริ่มทำร้านขายนมวัวในรัฐโอไฮโอ โดยตั้งชื่อว่า Lawson Milk ต่อมาได้ขายกิจการให้ Consolidated Food บริษัทยักษ์ใหญ่ด้านอาหารของอเมริกาใน พ.ศ. 2502
แต่จุดเริ่มต้นที่ทำให้ Lawson เริ่มโด่งดังในฐานะที่เป็นร้านสะดวกซื้อคือการเข้าไปในตลาดญี่ปุ่น โดย Consolidated Food ได้เซ็นสัญญากับ DAIEI บริษัทค้าปลีกรายใหญ่ของญี่ปุ่นเพื่อดำเนินธุรกิจร้านสะดวกซื้อในปีพ.ศ. 2517 จนเริ่มเป็นที่รู้จักในญี่ปุ่นและทำการขยายสาขาไปต่างประเทศตั้งแต่ปีพ.ศ. 2539 เช่นที่ ไทย, จีน, อินโดนีเซีย ฟิลิปปินส์และฮาวาย
ปัจจุบัน Lawson มี 14,897 สาขา ในญี่ปุ่นมี 13,492 สาขาและต่างประเทศ 1,405 สาขา โดยในญี่ปุ่น Lawson มีสาขามากที่สุดเป็นลำดับ 3 เป็นรองจาก 7-11 และ FamilyMart
Lawson ได้เข้ามาในประเทศไทยในปี พ.ศ. 2556 เพื่อดำเนินธุรกิจร้านสะดวกซื้อ ภายใต้ Brand “Lawson 108” โดยมีกลุ่มสหพัฒน์ถือหุ้น 50%, Lawson Inc (ญี่ปุ่น) ถือหุ้นอยู่ 49% และกลุ่มมิตซูบิชิ (ประเทศไทย) ถือหุ้น 1%
ณ สิ้นปีพ.ศ. 2559 Lawson 108 มีสาขา 84 สาขา มีแผนขยายสาขาให้ครบ 500 สาขา ในปีพ.ศ. 2563
ผลประกอบการของ SAHA LAWSON
พ.ศ. 2557 รายได้ 2,020 ล้านบาท ขาดทุน 211 ล้านบาท
พ.ศ. 2558 รายได้ 1,918 ล้านบาท ขาดทุน 91 ล้านบาท
พ.ศ. 2559 รายได้ 2,007 ล้านบาท ขาดทุน 108 ล้านบาท
แล้วผลประกอบการของเซเว่นเป็นอย่างไร?
พ.ศ. 2557 รายได้ 371,301 ล้านบาท กำไร 10,154 ล้านบาท
พ.ศ. 2558 รายได้ 405,893 ล้านบาท กำไร 13,683 ล้านบาท
พ.ศ. 2559 รายได้ 451,939 ล้านบาท กำไร 16,677 ล้านบาท
สรุปแล้ว รายได้ของเซเว่นมากกว่า FamilyMart 30 เท่า และมากกว่า Lawson 225 เท่า (เซเว่นรวมรายได้บริษัทลูกอื่นๆ เช่น Makro ด้วย)
ถ้าลองมาดูส่วนแบ่งการตลาด ณ สิ้นปี 2559 จะพบว่า
ส่วนแบ่งตลาด: 7-11 (64%), FamilyMart (8%) และ Lawson 108 (1%)
รายได้ต่อสาขา: 7-11 (47 ล้านบาท), FamilyMart (13 ล้านบาท) และ Lawson 108 (24 ล้านบาท)
กำไรต่อสาขา: 7-11 (1.8 ล้านบาท), FamilyMart (-0.6 ล้านบาท) และ Lawson 108 (-1.3 ล้านบาท)
ดูจากตัวเลขแล้ว ต้องบอกว่า ทั้ง 2 รายนี้ยังค่อนข้างห่างไกลจากผู้นำอย่าง 7-11 อย่างเห็นได้ขัด ก็ต้องบอกว่าศึกนี้น่าท้าทายอย่างมากสำหรับทั้ง FamilyMart และ Lawson 108 ว่าจะมีแผนอะไรใหม่ๆ ออกมาเพื่อแย่งชิงเค้กก้อนนี้ ที่มีชื่อว่า “ธุรกิจร้านสะดวกซื้อ” จากขาใหญ่อย่าง 7-11
----------------------
ลงทุนแมนมีแอพแล้ว.. แอพ Social Knowledge แอพแรกของประเทศไทย ติดตามความรู้ด้านธุรกิจการลงทุน บุคคลที่น่าสนใจ เทคโนโลยี ประวัติศาสตร์ และ พูดคุยกับคนอื่นในสังคมแห่งความรู้ได้ที่นี่.. การลงทุนที่ดีที่สุด คือ การลงทุนในความรู้.. โหลดแอพฟรีได้ที่ 
----------------------
Source